ประชาพิจารณ์ภาษีที่ดินปลายกย.
สศค. เตรียมทำประชาพิจารณ์ภาษีที่ดินปลายเดือนก.ย.นี้
23 ก.ย. 2553

สศค. เตรียมทำประชาพิจารณ์ภาษีที่ดินปลายเดือนก.ย.นี้ 
นายสาธิต รังคสิริ ผู้ อำนวยการสำนักงานเศรษฐกิจการคลัง ( สศค. )กล่าวว่า สศค. เตรียมจัดรับฟังความคิดเห็นประชาชนและผู้ที่เกี่ยวข้องหรือทำประชาพิจารณ์ เรื่องภาษีที่ดินในช่วงปลายเดือน ก.ย. นี้  เพื่อให้มีที่ดินจำนวนหนึ่งที่ถูกกันเข้ามาเพื่อมาทำธนาคารที่ดิน  ให้เอาที่ดินมาให้คนจนได้เช่าทำกิน โดยกำหนดให้ผู้เช่าห้ามเปลี่ยนมือ
ทั้งนี้เป็นไปตามเจตนารมณ์ของพ.ร.บ.ภาษีที่ดินและสิ่งปลูกสร้างคือ รัฐบาลต้องการจะให้มีการนำที่ดินที่ทิ้งรกร้างว่างเปล่านำมาใช้ให้เกิดประโยชน์ต่อระบบเศรษฐกิจ ดังนั้นถ้าผู้ครองครองไม่ได้นำที่ดินไปใช้ประโยชน์หรือทิ้งรกร้างว่างเปล่าในช่วง 3 ปีแรกจะเสียภาษีอัตรา 0.5% ของราคาประเมิน และหากยังไม่นำ   ไปใช้ประโยชน์อีกจะต้องเสียภาษีเพิ่มอีก  1 เท่าตัว ทุก ๆ 3 ปี  โดยจะมอบให้องค์กรปกครองส่วนท้องถิ่น (อปท.) เป็นผู้จัดเก็บภาษี เพื่อนำรายได้กลับมาพัฒนาเศรษฐกิจภายในท้องถิ่น
" ขณะนี้ทางบรรษัทบริหารสินทรัพย์ไทย หรือ บสท. เตรียมนำที่ดิน หมื่นไร่ มูลค่าประมาณ 1,500 ล้านบาท ขายให้สำนักงานปฏิรูปที่ดินเพื่อการเกษตร(ส.ป.ก.) เพื่อนำไปจัดสรรให้เกษตรให้มีที่ดินทำกิน ในรูปแบบโฉนดชุมชน และหากรัฐบาลมีการจัดตั้งธนาคารที่ดินได้ทันก่อนที่จะปิด บสท. ก็จะเสนอให้ธนาคารที่ดินรับซื้อที่ดิน บสท.ไปให้คนยากจนได้เช่าทำกินต่อไป  " นายสาธิตกล่าว 
อย่างไรก็ตามการดำเนินการดังกล่าวถือว่าเป็นไปตามมติคณะรัฐมนตรี ( ครม. ) เมื่อวันที่ 20 เม.ย.เห็นชอบในหลักการของร่างพระราชบัญญัติภาษีที่ดินและสิ่งปลูกสร้าง และได้ส่งให้สำนักงานคณะกรรมการกฤษฎีกาตรวจพิจารณาร่างกฎหมาย พร้อมทั้งให้มีการทำประชาพิจารณ์ใน 3 ประเด็น คือ การกระจายการถือครองที่ดิน การยกเว้นภาษีสำหรับที่อยู่อาศัยและที่เกษตรกรรมตามที่กำหนดโดยพระราชกฤษฎีกาและการจัดตั้งธนาคารที่ดิน